**Նախագիծ**

**ՀԱՄԱՁԱՅՆԱԳԻՐ**

**ԱՊՀ մասնակից պետությունների սահմանամերձ տարածքներում անտառային հիվանդությունների օջախների և վնասատուների կանխարգելման և վերացման ուղղությամբ համագործակցության մասին**

Սույն Համաձայնագրի մասնակից պետությունների կառավարությունները (այսուհետ՝ Կողմեր)

հիմք ընդունելով Անտառարդյունաբերական համալիրի և անտառային տնտեսության բնագավառում համագործակցության մասին 1998 թվականի սեպտեմբերի 11-ի համաձայնագիրը և ԱՊՀ մասնակից պետությունների միջտարածաշրջանային և անդրսահմանային համագործակցության 2004 թվականի սեպտեմբերի 15-ի հայեցակարգը,

զարգացնելով Անկախ պետությունների համագործակցության մասնակից պետությունների անդրսահմանային տարածքներում բնական հրդեհների կանխարգելման և մարման մասին 2013 թվականի մայիսի 31-ի համաձայնագրի դրույթները,

 ընդունելով ԱՊՀ մասնակից պետությունների հարակից տարածքներում անտառների վնասատուների տարածման և հիվանդությունների կանխարգելման ուղղությամբ համագործակցության կարևորությունը,

 համաձայնեցին հետևյալի մասին՝

**Հոդված 1**

 Սույն Համաձայնագրում օգտագործվող հիմնական հասկացություններն են՝

 **անտառային վնասատու օրգանիզմների տեսակներ՝** կենդանի օրգանիզմների տեսակներ (վնասատուներ և բույսերի վարակիչ հիվանդությունների հարուցիչներ), որոնք ընդունակ են տարածման և զարգացման մակարդակի կամ քանակի որոշակի ավելացման դեպքում անտառին և անտառային արդյունքին հասցնել էկոլոգիական և տնտեսական վնաս,

 **անտառապաթոլոգիական մոնիթորինգ**՝ էկոլոգիական մոնիթորինգի ենթահամակարգ, անտառների անտառապաթոլոգիական վիճակի, անտառի հիվանդությունների և վնասատուների օջախների զարգացման և տարածման, այլ ոչ բարենպաստ բնական և մարդկային գործոններով անտառներին վնաս հասցնելու վերաբերյալ տեղեկատվության հավաքագրման, վերլուծության և օգտագործման համակարգ,

 **լիազորված մարիններ**՝ սույն Համաձայնագրի մասնակից պետությունների պետական մարմիններ և/կամ կազմակերպություններ, որոնք Կողմերի անունից սույն Համաձայնագրի իրագործման նպատակով լիազորված են ընդունել որոշումներ և իրականացնել միջոցառումներ:

**Հոդված 2**

 Սույն Համաձայնագրի նպատակն է՝ համագործակցել ԱՊՀ մասնակից պետությունների անդրսահմանային տարածքներում անտառների վնասատուների  և հիվանդությունների օջախների կանխարգելման և վերացման ուղղությամբ, ինչպես նաև մշակել համատեղ միջոցառումներ սույն Համաձայնագրի մասնակից պետությունների անդրսահմանային տարածքներում անտառի վնասատուների և հիվանդությունների ազդեցությունից պաշտպանվածության մակարդակի և անտառապաթոլոգիական մոնիթորինգի զարգացման համար՝ անտառի վնասները և տնտեսական կորուստները նվազագույնի հասցնելու նպատակով:

**Հոդված 3**

Կողմերը սահմանում են իրենց լիազորված (իրավասու) մարմինների ցանկը, որը փոխանցվում է ավանդապահին՝ սույն Համաձայնագիրն ուժի մեջ մտնելու համար անրաժեշտ ներպետական ընթացակարգերի կատարման վերաբերյալ ծանուցումը հանձնելիս: Լիազորված (իրավասու) մարմինների ցանկի փոփոխության վերաբերյալ Կողմերից յուրաքանչյուրը՝ այդ որոշումն ընդունելուց հետո 30 օրվա ընթացքում պետք է տեղեկացնի ավանդապահին, որն էլ տեղեկացնում է մյուս Կողմերին:

**Հոդված 4**

 Կողմերն իրականացնում են համագործակցությունն իրենց լիազորված (իրավասու) մարմինների միջոցով սույն Համաձայնագրին համապատասխան՝ հետևելով միջազգային պայմանագրերին և սույն Համաձայնագրի մասնակից պետությունների օրենսդրությանը՝ սույն Համաձայնագրի մասնակից պետությունների անդրսահմանային տարածքներում անտառների վնասատուների և հիվանդությունների օջախների կանխարգելման և վերացման հարցերով կարծիքների և տեղեկատվության փոխանակման, խորհրդակցությունների անցկացման միջոցով՝ փոխհամաձայնեցված որոշումներ կայացնելու և միջոցառումներ ձեռնարկելու նպատակով:

**Հոդված 5**

 Կողմերի լիազորված (իրավասու) մարմիններն իրականացնում են համագործակցությունը հետևյալ եղանակներով՝

 սույն Համաձայնագրի մասնակից պետությունների անդրսահմանային տարածքների անտառների անտառապաթոլոգիական մոնիթորինգի արդյունքների վերաբերյալ տեղեկատվության փոխանակում,

 վնասատու օրգանիզմների դեմ պայքարի միջոցառումների վերաբերյալ տեղեկատվության փոխանակում:

 Ձեռք բերված պայմանավորվածությունների հիման վրա և համաձայն գործող ընթակարգերի Կողմերը՝

 իրականացնում են համատեղ գիտահետազոտական աշխատանքներ սույն Համաձայնագրի մասնակից պետությունների անդրսահմանային տարածքների անտառների անտառապաթոլոգիական մոնիթորինգի բնագավառում,

միմյանց ցուցաբերում են գիտական և տեխնիկական աջակցություն անտառների պաշտպանության միջոցառումների իրականացման ուղղությամբ,

կազմակերպում են անտառների վնասատուների և հիվանդությունների դեմ պայքարի հարցերով դասընթացներ և սեմինարներ:

**Հոդված 6**

 Սույն Համաձայնագրի մասնակից պետությունների անդրսահմանային տարածքներում անտառների վնասատուների և հիվանդությունների օջախների կանխարգելման և վերացման բնագավառում սույն Համաձայնագրի մասնակից պետությունների համագործակցության հարցերով համակարգող է հանդիսանում Անտառարդյունաբերական համալիրի և անտառային տնտեսության հարցերով միջկառավարական խորհուրդը:

**Հոդված 7**

Սույն Համաձայնագրի նպատակների համար Կողմերը պարտավորվում են ձևավորել և համաձայնեցնել  սույն Համաձայնագրի մասնակից պետությունների անդրսահմանային տարածքներում տարածված անտառային վնասատու օրգանիզմների տեսակների (ինվազիվ և կարանտինային) ընդհանուր ցուցակ (ցուցակներ):

**Հոդված 8**

Սույն Համաձայնագրի իրագործման ուղղությամբ համագործակցության ֆինանսական ապահովումն իրականացվում է ԱՊՀ մասնակից պետությունների շահագրգիռ նախարարությունների ու գերատեսչությունների՝ իրենց գործառույթների կատարման համար նախատեսված բյուջեի շրջանակներում:

**Հոդված 9**

Սույն Համաձայնագիրը չի ազդում այլ միջազգային պայմանագրերից բխող Կողմերի իրավունքների և պարտավորությունների վրա, որոնց մասնակից է հանդիսանում տվյալ Կողմի պետությունը:

**Հոդված 10**

Կողմերի փոխհամաձայնությամբ սույն Համաձայնագրում կարող են կատարվել փոփոխություններ, որոնք հանդիսանում են Համաձայնագրի անբաժանելի մասը և ձևակերպվում են համապատասխան արձանագրությամբ:

**Հոդված 11**

Սույն Համաձայնագրի կիրառման և մեկնաբանության ընթացքում ծագած վիճելի հարցերը լուծվում են շահագրգիռ Կողմերի միջև խորհրդակցությունների և բանակցությունների կամ համաձայնեցված այլ ընթացակարգի միջոցով:

**Հոդված 12**

Սույն Համաձայնագիրն ուժի մեջ է մտնում դրա ուժի մեջ մտնելու համար անհրաժեշտ՝ Համաձայնագիրը ստորագրած Կողմերի ներպետական ընթացակարգերի կատարման մասին երրորդ ծանուցումը ավանդապահի կողմից ստանալուց 30 օր հետո:

Ներպետական ընթացակարգերը ավելի ուշ կատարած Կողմերի համար սույն Համաձայնագիրն ուժի մեջ է մտնում համապատասխան փաստաթղթերը ավանդապահի կողմից ստանալուց 30 օր հետո:

**Հոդված 13**

Ուժի մեջ մտնելուց հետո սույն Համաձայնագիրը բաց է ցանկացած ԱՊՀ մասնակից պետության համար, որը կարող է միանալ Համաձայնագրին՝ հանձնելով համապատասխան փաստաթղթերն ավանդապահին:

Համաձայնագրին միացող պետության համար Համաձայնագիրն ուժի մեջ է մտնում միանալու մասին փաստաթուղթն ավանդապահի կողմից ստանալուց 30 օր հետո:

**Հոդված 14**

Սույն Համաձայնագիրը կնքվում է անորոշ ժամկետով: Կողմերից յուրաքանչյուրն իրավունք ունի դուրս գալ սույն Համաձայնագրից՝ դուրս գալուց առնվազն վեց ամիս առաջ այդ իր մտադրության մասին գրավոր ծանուցումն ավանդապահին ուղարկելուն և սույն Համաձայնագրի գործողության ընթացքում ծագած պարտավորությունները կարգավորելուն պես:

Կատարված է \_\_\_\_\_\_\_\_\_\_\_\_\_\_\_\_ քաղաքում, մեկ բնօրինակով ռուսերեն լեզվով: Բնօրինակը պահպանվում է Անկախ պետությունների համագործակցության գործադիր կոմիտեում, որն ուղարկում է սույն Համաձայնագիրը ստորագրած  յուրաքանչյուր պետությանը հաստատված պատճենը:

|  |  |
| --- | --- |
| Ադրբեջանի Հանրապետությանկառավարության կողմից  | Ռուսաստանի Դաշնության կառավարության կողմից  |
| Հայաստանի Հանրապետությանկառավարության կողմից | Տաջիկստանի Հանրապետությանկառավարության կողմից |
|  |  |
| Բելառուսի Հանրապետությանկառավարության կողմից | Թուրքմեսնտանի կառավարության կողմից |
|  |  |
| Ղազախստանի Հանրապետությանկառավարության կողմից  | Ուզբեկստանի Հանրապետությանկառավարության կողմից  |
|  |  |
| Ղրղզստանի ՀանրապետությանԿառավարության կողմից | Ուկրաինայի կառավարության կողմից |
|  |  |
| Մոլդովայի Հանրապետությանկառավարության կողմից |  |